詩偈 四
作者：龐藴
朝代：唐

paragraphs: 一年復一年，務在且遷延。
皮皺緣肉減，髮白髓枯乾。
毛孔通風過，骨消椽梠寬。
水微不耐熱，火少不耐寒。
幻身如聚沫，四大亦非堅。
更被癡狼使，無明曉夜煎。
惟知念水草，心神被物纏。
云何不懺悔，便道捨財錢。
外頭遮曲語，望得免前愆。
地獄應無事，準擬得生天。
世間有這屬，冥道不如然。
除非不作業，當拔罪根源。
根空塵不實，內外絕因緣。
積罪如山岳，慧火一時燃。
須臾變灰燼，永劫更無煙。
。